**ANUNȚ**

**Clarificări cu privire la organizarea etapei de selecție a proiectului – pilot pentru ocuparea funcțiilor publice de execuție vacante de grad profesional debutant**

Ca urmare a întrebărilor referitoare la etapa de selecție a proiectului- pilot pentru ocuparea funcțiilor publice de execuție vacante de grad profesional debutant, primite pe adresa de e-mail concursuri@mfinante.gov.ro, facem următoarele precizări:

O.U.G. nr. 57/2019 privind Codul administrativ, cu modificările și completările ulterioare introduce conform art. 467, o nouă modalitate de organizare a concursurilor pentru ocuparea funcțiilor publice din administrația publică centrală, care presupune derularea a două etape, respectiv:

* **etapa de recrutare** la nivel național, care constă în verificarea cunoştinţelor şi competenţelor generale necesare ocupării unei funcţii publice, realizată prin Concurs naţional, organizat de către Agenția Națională a Funcționarilor Publici (ANFP);
* **etapa de selecţie,** care constă în verificarea cunoştinţelor de specialitate şi a competenţelor specifice necesare ocupării unei funcţii publice vacante, realizată prin Concurs pe post, organizat de către instituțiile și autoritățile publice în structura cărora se regăsesc posturile vacante, respectiv de comisia de concurs pentru înalţii funcţionari publici.

În vederea implementării acestui nou concurs, potrivit prevederilor art. 619 din același act normativ, la nivelul autorităţilor şi instituţiilor publice în cadrul cărora sunt stabilite funcţiile publice, **se instituie un proiect-pilot de organizare a concursului** pentru următoarele categorii:

- funcțiile publice de grad profesional debutant, cu excepția celor care beneficiază de statute speciale;

- funcțiile publice din categoria înalților funcționari publici.

Înperioada 22 martie – 22 iunie 2023, la nivelul ANFP **s-a desfășurat prima etapă a concursului,** aceasta finalizându-se cu afișarea pe site-ul acestei instituții, a raportului final al etapei de recrutare.

**Ca urmare a finalizării primei etape, Ministerul Finanțelor a publicat anunțuri cu privire etapa de selecție** a proiectului- pilot, a cărei organizare intră în responsabilitatea sa, pentru funcțiile publice de execuție vacante de grad profesional debutant, de la nivelul aparatului propriu al ministerului.

Prevederile art.58 și art.78 alin.(2) din Anexa 9[[1]](#footnote-1) la O.U.G. nr.57/2019, menționează că „**la etapa de selecție a proiectului-pilot pot participa persoanele care au promovat etapa de recrutare, pentru o perioadă de maximum 3 ani de la data promovării acesteia**”.

**Astfel, se pot înscrie la etapa de selecție a proiectului-pilot, prin încărcarea dosarului de concurs în platforma informatică dedicată concursului (**[**https://concurs-pilot.anfp.gov.ro**](https://concurs-pilot.anfp.gov.ro)**), doar persoanele care au obținut rezultatul „ADMIS”, la etapa de recrutare organizată prin Concurs național de către ANFP.**

**Atragem atenția că pe întreaga durată a aplicării proiectului – pilot, recrutarea și selecția în vederea ocupării funcțiilor publice se fac doar prin concursul mai sus menționat.**

1. Norme privind organizarea și desfășurarea proiectului-pilot al concursului de ocupare a unor funcții publice vacante și modalitatea de previzionare a necesarului de funcții publice pentru organizarea proiectului-pilot [↑](#footnote-ref-1)